শহীদ মিরাজ–তপন স্টেডিয়াম

শহীদ মিরাজ–তপন স্টেডিয়াম ১৯৬৩ সালে নির্মিত বাংলাদেশের জেলা পর্যায়ের স্টেডিয়াম। স্টেডিয়ামটি মানিকগঞ্জ জেলার মানিকগঞ্জ পৌরসভায় মানিকগঞ্জ টাউন হলের উত্তরে মাস্টারপাড়া সড়কের পাশে অবস্থিত। এই স্টেডিয়ামে বাংলাদেশের জাতীয় দিবস সমূহের অনুষ্ঠান, কনসার্ট; জেলার বিভিন্ন ক্রীড়া বিশেষ করে ক্রিকেট ও ফুটবল অনুষ্ঠিত হয়। বাংলাদেশের অন্যান্য সকল ক্রীড়া ভেন্যুর মতই এই স্টেডিয়ামটি জাতীয় ক্রীড়া পরিষদের অধিভুক্ত ও মানিকগঞ্জ জেলা ক্রীড়া সংস্থার তত্ত্বাবধানে রয়েছে।

 ইতিহাস 
মোহাম্মদ ইব্রাহিম ও বেদার বখত নামে মানিকগঞ্জ জেলার দুই ক্রীড়াপ্রেমী স্টেডিয়ামের জমি দান করেন। ষাটের দশকে তৎকালীন মহকুমা প্রশাসক ওবায়দুল্লাহ খান স্টেডিয়াম নির্মাণে ভূমিকা রাখেন। ১৯৬৩ সালে ৩.৯৮ একর জমির উপর স্টেডিয়ামটি নির্মিত হয়। বাংলাদেশ স্বাধীন হওয়ার পর মুক্তিযুদ্ধে দুই শহিদ মুক্তিযোদ্ধা এ কে এম মিরাজ উদ্দিন ও তপন চৌধুরীর নামে স্টেডিয়ামটির নামকরণ করা হয় 'শহীদ মিরাজ–তপন স্টেডিয়াম'।

 কাঠামো ও বৈশিষ্ট্য 
স্টেডিয়ামটি আয়তাকার। ফুটবল ম্যাচ করার উপযোগী, তবে ক্রিকেটের জন্য নয়। স্টেডিয়ামের আলাদা ড্রেসিং রুম নেই। এটির ১০টি কক্ষ বিশিষ্ট ২ তলা ভবন ও পশ্চিম-উত্তর ও পূর্ব সীমানা প্রাচীর ঘেঁষে ৫০০০ দর্শক ধারণক্ষম কংক্রিটের গ্যালারি তৈরী করা হয়েছে। আলাদা করে স্টেডিয়াম সংলগ্ন জিমনাসিয়াম ও মিলনায়তন নেই। স্টেডিয়াম সংলগ্ন পুকুরটি সাঁতার প্রতিযোগিতার জন্য ব্যবহার হয়।

 আয়োজন 

 নিয়মিত আয়োজন 
স্টেডিয়ামটিতে প্রতিবছর বাংলাদেশের স্বাধীনতা ও বিজয় দিবসে কুচকাওয়াজ, শিশু সমাবেশ, শরীরচর্চা প্রদর্শনী এবং মুক্তিযোদ্ধা ও শহীদ মুক্তিযোদ্ধা পরিবারকে সংবর্ধনা অনুষ্ঠান আয়োজিত হয় মানিকগঞ্জ জেলা ক্রীড়া সংস্থার আয়োজনে জেলা পর্যায়ের বিভিন্ন স্তরের ক্রিকেট লিগ এই ভেন্যুতে অনুষ্ঠিত হচ্ছে। মানিকগঞ্জ জেলা ফুটবল অ্যাসোসিয়েশনের আয়োজনে এই ভেন্যুতে জেলা পর্যায়ের ফুটবল লিগ, আন্তঃ উপজেলা ফুটবল, ডিএফএ কাপ প্রতিযোগিতা অনুষ্ঠিত হয়।

 উল্লেখযোগ্য আয়োজন 
মানিকগঞ্জ জেলা প্রশাসকের উদ্যোগে ২০১৭ সালের ১১০ মার্চ এখানে 'মাদক বিরোধী' কনসার্ট অনুষ্ঠিত হয়।  সংস্কৃতিবিষয়ক মন্ত্রণালয়ের উদ্যোগে ২০১৮ সালের ৬ সেপ্টেম্বর 'অপ্রতিরোধ্য অগ্রযাত্রা উন্নয়ন কনসার্ট অনুষ্ঠিত হয়। বাংলাদেশ ক্রিকেট বোর্ড আয়োজিত ২০১৮-১৯ সালের ইয়াং টাইগার অনূর্ধ্ব-১৪ ক্রিকেট প্রতিযোগিতা ঢাকা বিভাগ-উত্তর অঞ্চলের খেলা এই ভেন্যুতে অনুষ্ঠিত হয়েছে।

এটি ২০১৪ সালে বাংলাদেশ প্রিমিয়ার লিগ (ফুটবল)-এর খেলা অনুষ্ঠানের জন্য সংরক্ষিত ভেন্যু হিসেবে শহীদ বরকত স্টেডিয়ামের সাথে বাংলাদেশ ফুটবল ফেডারেশনের তালিকাভুক্ত ছিল। ২০২৫–২৬ বাংলাদেশ ফুটবল লিগের ৫টি আয়োজস্থলের অন্যতম, এবং ফকিরেরপুল ইয়ংমেন্স ক্লাবের স্বাগতিক মাঠ ছিল।
 তথ্যসূত্র 

বিষয়শ্রেণী:বাংলাদেশের স্টেডিয়াম
বিষয়শ্রেণী:মানিকগঞ্জ জেলা
বিষয়শ্রেণী:বাংলাদেশের ফুটবল মাঠ
বিষয়শ্রেণী:১৯৬৩-এ পূর্ব পাকিস্তানে প্রতিষ্ঠিত